Document ID: 31989R0980

*****
ΚΑΝΟΝΙΣΜΟΣ (ΕΟΚ) αριθ. 980/89 ΤΗΣ ΕΠΙΤΡΟΠΗΣ
της 14ης Απριλίου 1989
για την οριστική εφαρμογή του καθεστώτος περιορισμού της εγγυήσεως στον τομέα του αιγοπροβείου κρέατος για την περίοδο εμπορίας 1988
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1837/80 του Συμβουλίου της 27ης Ιουνίου 1980 περί κοινής οργανώσεως της αγοράς στον τομέα του προβείου και αιγείου κρέατος (1), όπως τροποποιήθηκε τελευταία από τον κανονισμό (ΕΟΚ) αριθ. 1115/88 (2), και ιδίως το άρθρο 9α παράγραφος 5,
Εκτιμώντας:
ότι το άρθρο 9α του κανονισμού (ΕΟΚ) αριθ. 1837/80 καθιέρωσε ένα καθεστώς περιορισμού της εγγύησης που εφαρμόζεται ξεχωριστά, αφενός μεν, στις περιοχές όπου εφαρμόζεται το καθεστώς της μεταβλητής πριμοδοτήσεως και, αφετέρου, στις άλλες περιοχές·
ότι το άρθρο 9α του προαναφερθέντος κανονισμού προβλέπει ότι η μείωση της εγγυήσεως είναι συνάρτηση του αριθμού των υπαρχουσών προβατίνων σε σχέση με ένα μέγιστο εγγυημένο επίπεδο · ότι προβλέπει ότι η μείωση αυτή, που καθορίζεται προσωρινά με βάση την εκτίμηση του κοπαδιού των προβατίνων, πρέπει, ενδεχομένως, να διορθωθεί στη συνέχεια με βάση την πραγματική διαπίστωση του κοπαδιού των προβατίνων για την εν λόγω περίοδο εμπορίας·
ότι ο κανονισμός (ΕΟΚ) αριθ. 1310/88 της Επιτροπής (3) καθόρισε τον συντελεστή μείωσης που εφαρμόζεται προσωρινά· ότι η οριστική διαπίστωση του αριθμού των προβατίνων που πραγματοποιείται με βάση τα στατιστικά στοιχεία που λαμβάνονται στο πλαίσιο της οδηγίας 82/177/ΕΟΚ του Συμβουλίου (4), όπως τροποποιήθηκε τελευταία από τον κανονισμό (ΕΟΚ) αριθ. 3939/87 (5), μαζί με άλλα διαθέσιμα αντικειμενικά στοιχεία, οδηγεί στον καθορισμό του διορθωμένου συντελεστή που προβλέπει ο παρών κανονισμός·
ότι η Επιτροπή Διαχειρίσεως Προβείου και Αιγείου Κρέατος δεν διατύπωσε γνώμη εντός της προθεσμίας που τέθηκε από τον πρόεδρό της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Σε εφαρμογή του άρθρου 9α παράγραφος 2 δεύτερη περίπτωση του κανονισμού (ΕΟΚ) αριθ. 1837/80 και με την επιφύλαξη του άρθρου 2 τελευταία φράση του κανονισμού (ΕΟΚ) αριθ. 1310/88, ο συντελεστής που προβλέπεται από τον τελευταίο κανονισμό διορθώνεται ως εξής:
- Μεγάλη Βρετανία: 4,0
- υπόλοιπη Κοινότητα: 4,0
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 14 Απριλίου 1989.

Labels: 17
6